লক্ষ্ণৌঃ চলন্ত ৰেলতে বলপূৰ্বক এচিড পান কৰালে মহিলাক৷ এই লোমহৰ্ষক ঘটনা সংঘটিত হৈছে লক্ষ্মৌত৷ বৃহস্পতিবাৰে সন্ধিয়া সংঘটিত গংগা-গোমতী এক্সপ্ৰেছত উদ্ধাৰ হয় মহিলাগৰাকী৷ ৰেলৱে আৰক্ষীয়ে জনোৱা অনুসৰি মহিলাগৰাকীয়ে ৰায়বৰেলীৰ পৰা যাত্ৰা কৰিছিল৷ ৰেলতে দুজন অচিনাক্ত ব্যাক্তিয়ে তেওঁক বলপূৰ্বকভাৱে এচিড পান কৰোৱায় আৰু পলায়ন কৰে৷ মহিলাগৰাকীক সংকটজনক অৱস্থাত চিকিৎসালয়ত ভৰ্তি কৰোৱা হৈছে৷ উত্তৰ প্ৰদেশৰ নৱ নিৰ্বাচিত মুখ্যমন্ত্ৰী যোগী আদিত্যনাথে চিকিৎসালয়ত মহিলাগৰাকীক সাক্ষাৎ কৰি পৰিস্থিতিৰ বুজ লয়৷ তদুপৰি মহিলাগৰাকীক বিনামুলীয়া চিকিৎসা তথা ১ লাখ টকাৰ ক্ষতিপুৰণ দিয়াৰ কথাও ঘোষণা কৰে মুখ্যমন্ত্ৰীগৰাকীয়ে৷ তদুপৰি চিকিৎসকক মহিলাগৰাকীৰ বিশেষ যত্ন ল'বলৈও নিৰ্দেশ দিয়ে মুখ্যমন্ত্ৰীয়ে৷ উল্লেখ্য যে এই মহিলাগৰাকীয়ে ২০০৮ চনত গণধৰ্ষণৰ বলি হৈছিল।
চলন্ত ৰেলতে বলপূৰ্বক এচিড পান মহিলাক, ভুক্তভোগীৰ ঘৰত উপস্থিত যোগী